32002L0075
L 254/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/75/EО НА КОМИСИЯТА
от 2 септември 2002 година
за изменение на Директива 96/98/ЕО на Съвета относно морското оборудване
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност и по-специално член 80, параграф 2 от него,
като взе предвид Директива 96/98/ЕО на Съвета от 20 декември 1996 г. относно морското оборудване (1), последно изменена с Директива 2001/53/EО на Комисията (2), и по-специално член 17, първо и второ тире от нея,
като има предвид, че:
(1)
За целите на Директива 96/98/ЕО международните конвенции, включително Конвенцията SOLAS от 1974 г., и стандартите за тестване заедно с техните изменения са тези, които са в сила към 1 януари 2001 г.
(2)
Изменения на Конвенцията SOLAS и други международни конвенции и нови стандарти за тестване са влезли в сила след 1 януари 2001 г. или скоро ще влязат в сила.
(3)
С тези актове се въвеждат нови правила относно оборудването, което трябва да се постави на бордовете на корабите.
(4)
Следователно Директива 96/98/ЕО трябва да се измени.
(5)
Мерките, предвидени в настоящата директива, са съгласувани със становището на Комитета, учреден съгласно член 12 от Директива 93/75/ЕИО на Съвета (3),
ПРИЕ НАСТОЯЩАТА ДИРЕКТИВА:
Член 1
Директива 96/98/ЕО се изменя, както следва:
1.
Член 2 се изменя, както следва:
В букви в), г) и н) датата „1 януари 2001 г.“ се заменя с датата „1 юли 2002 г.“;
2.
Приложение A се заменя с текста в приложението към настоящата директива.
Член 2
Оборудване, посочено като „нов елемент“ под заглавието „Наименование на елемента от оборудването“ в приложение A.1, което е било произведено преди датата, посочена в член 3, параграф 1 в съответствие с процедурите за типово одобрение в сила преди датата на приемане на настоящата директива на територията на държавата-членка, спомената по-долу, както и оборудването, посочено в приложение A.1, раздели 4 и 5, носещи марката и произведени преди датата, посочена в член 3, параграф 1, може да се пусне на пазара и да се постави на борда на кораб на Общността, сертификатите за който са издадени от държава-членка или от нейно име съгласно международните конвенции през двете години след датата, посочена в член 3, параграф 1.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива, в срок от шест месеца след датата на нейното влизане в сила. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки уведомяват Комисията за текста на разпоредбите от вътрешното законодателство в областта, регулирана от настоящата директива.
Член 4
Настоящата директива влиза в сила в деня на нейното публикуване в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 2 септември 2002 година.